CELEX: 32021D0585
Language: lv
Date: 2021-04-12 00:00:00
Title: Padomes Īstenošanas lēmums (KĀDP) 2021/585 (2021. gada 12. aprīlis), ar ko īsteno Lēmumu 2011/235/KĀDP par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā

12.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  LI 124/7
               
            
         PADOMES ĪSTENOŠANAS LĒMUMS (KĀDP) 2021/585
         (2021. gada 12. aprīlis),
         ar ko īsteno Lēmumu 2011/235/KĀDP par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 31. panta 2. punktu,
         ņemot vērā Padomes Lēmumu 2011/235/KĀDP (2011. gada 12. aprīlis) par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā (1) un jo īpaši tā 3. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Padome 2011. gada 12. aprīlī pieņēma Lēmumu 2011/235/KĀDP.
                  
               
                     (2)
                  
                  
                     2019. gada 8. decembrī Savienības Augstais pārstāvis ārlietās un drošības politikas jautājumos Savienības vārdā izdeva deklarāciju, kurā pauda nožēlu par plaši izplatīto un nesamērīgo spēka pielietošanu no Irānas drošības spēku puses, reaģējot uz 2019. gada novembra demonstrācijām, kā rezultātā daudz cilvēku gāja bojā un tika ievainoti. Deklarācijā arī tika norādīts, ka Savienība sagaida, ka visi vardarbības īstenotāji tiks saukti pie atbildības, un Irānas iestādes tika aicinātas nodrošināt pārredzamu un ticamu izmeklēšanu, lai precizētu nāves un aizturēšanas gadījumu skaitu, un nodrošināt pienācīgu procesu visiem aizturētajiem. Turklāt, reaģējot uz Irānas lēmumu slēgt interneta piekļuvi globālajiem tīkliem ilgāk par nedēļu, kas kavēja saziņu un brīvu informācijas plūsmu Irānas iedzīvotājiem, deklarācijā uzsvērts, ka vienmēr ir jārespektē pamattiesības, tādas kā vārda un pulcēšanās brīvība.
                  
               
                     (3)
                  
                  
                     Šajā kontekstā un atbilstīgi Savienības apņēmībai pievērsties visiem problēmjautājumiem saistībā ar Irānu, tostarp cilvēktiesību situācijai, Lēmuma 2011/235/KĀDP pielikumā ietvertajā to personu un vienību sarakstā, kurām piemēro ierobežojošus pasākumus, būtu jāiekļauj astoņas personas un trīs vienības.
                  
               
                     (4)
                  
                  
                     Tādēļ attiecīgi būtu jāgroza Lēmuma 2011/235/KĀDP pielikums,
                  
               IR PIEŅĒMUSI ŠO LĒMUMU.
         
            1. pants
            Lēmuma 2011/235/KĀDP pielikumu groza tā, kā izklāstīts šā lēmuma pielikumā.
         
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2021. gada 12. aprīlī
            
               
                  Padomes vārdā –
               
               
                  priekšsēdētāja
               
               A. P. ZACARIAS
            
         
         
            (1)  OV L 100, 14.4.2011., 51. lpp.
         
      
      
         
            PIELIKUMS
            Lēmuma 2011/235/KĀDP pielikumā iekļauto personu un vienību sarakstu papildina ar turpmāk minētajām personām un vienībām:
            Personas
            
               
                            
                        
                        
                           Uzvārds, vārds
                        
                        
                           Identifikācijas informācija
                        
                        
                           Pamatojums
                        
                        
                           Iekļaušanas datums
                        
                     
                           “88.
                        
                        
                           SOLEIMANI Gholamreza
                        
                        
                           Dzimšanas vieta: Farsan (Irāna)
                           Dzimšanas datums: 1343. gads (pēc Hidžras kalendāra), 1964. vai 1965. gads (pēc Gregora kalendāra)
                           Valstspiederība: Irāna
                           Dzimums: vīrietis
                           Amats: Islāma revolucionāro gvardu korpusa (IRGC) Basij organizācijas vadītājs
                        
                        
                           
                              Gholamreza Soleimani ir Basij organizācijas vadītājs. Basij organizācija ir pielietojusi nāvējošu spēku, lai apspiestu 2019. gada novembra protestus Irānā, izraisot neapbruņotu protestētāju un citu civiliedzīvotāju nāvi un ievainojumus daudzās pilsētās visā valstī. Būdams Basij organizācijas vadītājs, Gholamreza Soleimani ir atbildīgs par protestu vardarbīgu apspiešanu un nopietniem cilvēktiesību pārkāpumiem Irānā.
                        
                        
                           12.4.2021.
                        
                     
                           89.
                        
                        
                           
                              SALAMI Hossein (jeb SALAMI Hussain)
                        
                        
                           Dzimšanas vieta: Vaneshan, Golpayegan (Irāna)
                           Dzimšanas datums: 1339. gads (pēc Hidžras kalendāra), 1960. vai 1961. gads (pēc Gregora kalendāra)
                           Valstspiederība: Irāna
                           Dzimums: vīrietis
                           Amats: Islāma revolucionāro gvardu korpusa (IRGC) virspavēlnieks
                           Dienesta pakāpe: ģenerālmajors
                        
                        
                           
                              Hossein Salami ir IRGC (kura sastāvā ietilpst Basij grupējums) virspavēlnieks kopš 2019. gada aprīļa un Nacionālās drošības padomes loceklis. IRGC regulārie spēki un Basij grupējums ir pielietojuši nāvējošu spēku, lai apspiestu 2019. gada novembra protestus Irānā, izraisot neapbruņotu protestētāju un citu civiliedzīvotāju nāvi un ievainojumus daudzās pilsētās visā valstī. Būdams Nacionālās drošības padomes loceklis, Hossein Salami ir piedalījies sanāksmēs, kuru rezultātā tika izdotas pavēles pielietot nāvējošu spēku, lai apspiestu 2019. gada novembra protestus. Tāpēc Hossein Salami ir atbildīgs par nopietniem cilvēktiesību pārkāpumiem Irānā.
                        
                        
                           12.4.2021.
                        
                     
                           90.
                        
                        
                           KARAMI Hassan
                        
                        
                           Valstspiederība: Irāna
                           Dzimums: vīrietis
                           Amats: Irānas policijas spēku speciālo vienību komandieris
                        
                        
                           
                              Hassan Karami ir Irānas policijas spēku speciālo vienību komandieris. Speciālās vienības ir pielietojušas nāvējošu spēku, lai apspiestu 2019. gada novembra protestus Irānā, izraisot neapbruņotu protestētāju un citu civiliedzīvotāju nāvi un ievainojumus daudzās pilsētās visā valstī. Būdams speciālo vienību, kas ir izraisījušas neapbruņotu protestētāju un citu civiliedzīvotāju nāvi un ievainojumus, komandieris, Hassan Karami ir atbildīgs par nopietniem cilvēktiesību pārkāpumiem Irānā.
                        
                        
                           12.4.2021.
                        
                     
                           91.
                        
                        
                           
                              PAKPOUR Mohammad (jeb PAKPUR Mohammad)
                        
                        
                           Dzimšanas vieta: Arak (Irāna)
                           Dzimšanas datums: 1340. gads (pēc Hidžras kalendāra), 1961. gads (pēc Gregora kalendāra)
                           Valstspiederība: Irāna
                           Dzimums: vīrietis
                           Amats: Islāma revolucionāro gvardu korpusa (IRGC) sauszemes spēku virspavēlnieks
                           Dienesta pakāpe: brigādes ģenerālis
                        
                        
                           
                              Mohammad Pakpour ir IRGC sauszemes spēku virspavēlnieks kopš 2010. gada marta. IRGC sauszemes spēki ir pielietojuši nāvējošu spēku, lai apspiestu 2019. gada novembra protestus Irānā, izraisot neapbruņotu protestētāju un citu civiliedzīvotāju nāvi un ievainojumus daudzās pilsētās visā valstī. Būdams IRGC sauszemes spēku, kas ir pielietojuši nāvējošu spēku pret neapbruņotiem protestētājiem un citiem civiliedzīvotājiem, virspavēlnieks, Mohammad Pakpour ir atbildīgs par nopietniem cilvēktiesību pārkāpumiem Irānā.
                        
                        
                           12.4.2021.
                        
                     
                           92.
                        
                        
                           ASHTARI Hossein
                        
                        
                           Dzimšanas vieta: Isfahan (jeb Esfahan, Ispahan)
                           Valstspiederība: Irāna
                           Dzimums: vīrietis
                           Amats: Irānas policijas spēku virspavēlnieks
                        
                        
                           
                              Hossein Ashtari ir Irānas policijas spēku virspavēlnieks kopš 2015. gada marta un Nacionālās drošības padomes loceklis. Policijas spēkos ietilpst Emdad vienības un speciālās vienības. Irānas parastie policijas spēki, Emdad vienības un speciālās vienības ir pielietojuši nāvējošu spēku, lai apspiestu 2019. gada novembra protestus Irānā, izraisot neapbruņotu protestētāju un citu civiliedzīvotāju nāvi un ievainojumus daudzās pilsētās visā valstī. Būdams Nacionālās drošības padomes loceklis, Hossein Ashtari ir piedalījies sanāksmēs, kuru rezultātā tika izdotas pavēles pielietot nāvējošu spēku, lai apspiestu 2019. gada novembra protestus. Tāpēc Hossein Ashtari ir atbildīgs par nopietniem cilvēktiesību pārkāpumiem Irānā.
                        
                        
                           12.4.2021.
                        
                     
                           93.
                        
                        
                           ZIAEI Gholamreza
                        
                        
                           Dzimums: vīrietis
                           Amats: bijušais Evin cietuma direktors; citu aizturēšanas centru bijušais direktors
                        
                        
                           Laikā no 2019. gada jūlija līdz 2020. gada jūnijam Gholamreza Ziaei bija Evin cietuma direktors, kur jau tā skarbie apstākļi aizturētajiem viņa darbības laikā pasliktinājās vēl vairāk. Ieslodzītajām sievietēm tika liegts telefoniski sazināties ar saviem bērniem. Politiski ieslodzītajiem tika liegti iknedēļas radinieku apmeklējumi, kas tika atļauti tikai reizi divos mēnešos. 2009. gada protestu laikā Ziaei vadīja Kahrizak ieslodzījuma centru, kur vismaz pieci aizturētie, kuri bija aizturēti saistībā ar 2009. gada masu ielu protestiem Teherānā, mira pēc spīdzināšanas. No 2017. līdz 2019. gadam, pirms vadības pārņemšanas Evin cietumā Teherānā, Ziaei bija direktors Rajaee Shahr cietumā Karaj, uz rietumiem no Teherānas, kurā notika daudzskaitlīgi politiski ieslodzīto protesti pret ļaunprātīgu izturēšanos un necilvēcīgiem dzīves apstākļiem.
                        
                        
                           12.4.2021.
                        
                     
                           94.
                        
                        
                           SHAHVARPOUR Hassan
                        
                        
                           Dzimšanas vieta: Safi Abad, uz dienvidiem no Dezful, Khuzestan (Irāna)
                           Dzimums: vīrietis
                           Pases numurs: 2001624001 (nacionālais identifikācijas numurs)
                           Amats: Islāma revolucionāro gvardu korpusa (IRGC) Khuzestan provinces Vali Asr korpusa komandieris
                           Dienesta pakāpe: brigādes ģenerālis
                        
                        
                           Būdams IRGC komandieris Khuzestan kopš 2009. gada, Hassan Shahvarpour ir atbildīgs par to, ka komandēja spēkus, kuri pielietoja ložmetējus pret protestētājiem un citiem civiliedzīvotājiem Mahshahr pilsētā 2019. gada novembra protestu laikā. Viņa pavēlniecības laikā IRGC, pielietojot lielkalibra ložmetēju uguni no bruņumašīnām, kas bija ielenkušas bēgošos protestētājus, kuri slēpās tuvējos purvos, nogalināja 148 cilvēkus.
                        
                        
                           12.4.2021.
                        
                     
                           95.
                        
                        
                           
                              VASEGHI Leyla (jeb VASEQI Layla, VASEGHI Leila, VASEGHI Layla)
                        
                        
                           Dzimšanas vieta: Sari, Mazandaran province (Irāna)
                           Dzimšanas datums: 1352. gads (pēc Hidžras kalendāra), 1972. vai 1973. gads (pēc Gregora kalendāra)
                           Dzimums: sieviete
                           Amats: Shahr-e Qods gubernatore un pilsētas drošības padomes vadītāja
                        
                        
                           Būdama Shahr-e Qods gubernatore un pilsētas drošības padomes vadītāja kopš 2019. gada septembra, Leyla
                              Vaseghi pavēlēja policijai un citiem bruņotajiem spēkiem pielietot nāvējošus līdzekļus 2019. gada novembra protestu laikā, tā izraisot neapbruņotu protestētāju un citu civiliedzīvotāju nāvi un ievainojumus. Būdama Shahr-e Qods gubernatore un pilsētas drošības padomes vadītāja, Leyla Vaseghi ir atbildīga par nopietniem cilvēktiesību pārkāpumiem Irānā.
                        
                        
                           12.4.2021.”;
                        
                     
            Vienības
            
               
                            
                        
                        
                           Nosaukums
                        
                        
                           Identifikācijas informācija
                        
                        
                           Pamatojums
                        
                        
                           Iekļaušanas datums
                        
                     
                           “2.
                        
                        
                           Evin Prison
                        
                        
                           Adrese: Tehran Province, Tehran, District 2, Dasht-e Behesht (Irāna)
                        
                        
                           
                              Evin Prison ir ieslodzījuma centrs, kurā ir turēti politiski ieslodzītie un pēdējo gadu un desmitgažu laikā daudzkārt ir notikuši smagi cilvēktiesību pārkāpumi, tostarp spīdzināšana. 2019. gada novembra protestētāji tika (un vismaz daļēji joprojām ir) ieslodzīti Evin cietumā kā politiski ieslodzītie. Ieslodzītajiem Evin cietumā tiek liegtas procesuālās pamattiesības, un dažkārt viņi tiek turēti vieninieku kamerās vai pārpildītās kamerās ar sliktiem higiēnas apstākļiem. Pastāv detalizēti ziņojumi par fizisku un psiholoģisku spīdzināšanu. Ieslodzītajiem tiek liegta saskare ar ģimenes locekļiem un advokātiem, kā arī pienācīga veselības aprūpe.
                        
                        
                           12.4.2021.
                        
                     
                           3.
                        
                        
                           
                              Fashafouyeh Prison (jeb Greater Tehran Central Penitentiary, Hasanabad-e Qom Prison, Greater Tehran Prison)
                        
                        
                           Adrese: Tehran Province, Hasanabad, Bijin Industrial Zone, Tehran, Qom Old Road (Irāna)
                           Tālrunis: +98 21 5625 8050
                        
                        
                           
                              Fashafouyeh Prison ir ieslodzījuma centrs, kurā sākotnēji bija paredzēts turēt ar narkotikām saistītu noziegumu veicējus, Pēdējā laikā tur tiek turēti arī politiski ieslodzītie, un dažos gadījumos viņi ir spiesti atrasties vienā kamerā ar narkomāniem. Dzīves un higiēnas apstākļi ir ļoti slikti, bez tādām pamatvajadzībām kā tīrs dzeramais ūdens. 2019. gada novembra protestu laikā Fashafouyeh cietumā tika ieslodzīti vairāki protestētāji, tostarp nepilngadīgie. Tiek ziņots, ka 2019. gada novembra protestu dalībnieki Fashafouyeh cietumā tika pakļauti spīdzināšanai un necilvēcīgai attieksmei, piemēram, viņi tika apzināti savainoti, izmantojot verdošu ūdeni, un viņiem tika liegta medicīniska ārstēšana. Amnesty International ziņojumā par 2019. gada novembra protestu apspiešanu minēts, ka Fashafouyeh cietumā līdzās pieaugušajiem tika ieslodzīti pat 15 gadus veci bērni. Trīs 2019. gada novembra protestu dalībniekus, kuri šobrīd tiek turēti Fashafouyeh cietumā, Teherānas tiesa ir notiesājusi uz nāvi.
                        
                        
                           12.4.2021.
                        
                     
                           4.
                        
                        
                           
                              Rajaee Shahr Prison (jeb Rajai Shahr Prison, Rajaishahr, Raja’i Shahr, Reja’i Shahr, Rajayi Shahr, Gorhardasht Prison, Gohar Dasht Prison)
                        
                        
                           Adrese: Alborz Province, Karaj, Gohardasht, Moazzen Blvd (Irāna)
                           Tālrunis: +98 26 3448 9826
                        
                        
                           
                              Rajaee Shahr cietums ir pazīstams ar to, ka tajā jau kopš islāma revolūcijas 1979. gadā tiek liegtas cilvēktiesības, tostarp attiecībā uz politiski ieslodzītajiem un ieslodzītajiem pārliecības dēļ tiek īstenota smaga fiziska un psiholoģiska spīdzināšana, kā arī notiek masu nāvessodu izpilde bez taisnīgas tiesas. Pēc 2019. gada novembra protestiem simtiem ieslodzīto, tostarp bērni, Rajaee Shahr cietumā cieta no smagiem pāridarījumiem. Pastāv ticamas liecības par daudzskaitlīgiem spīdzināšanas un citu veidu cietsirdīgas sodīšanas gadījumiem, tostarp gadījumiem, kuros iesaistīti nepilngadīgie.
                        
                        
                           12.4.2021.”